KIRJALLINEN KYSYMYS E-1336/02

esittäjä(t): Giovanni Pittella (PSE) komissiolle

(8. toukokuuta 2002)

Aihe: Siirtotyöläisten lasten koulutus

Siirtotyöläisten lasten koulutusta koskeva direktiivi 77/486/ETY(1) on suuressa määrin jätetty huomiotta jäsenvaltioissa (Belgiassa sitä ei ole koskaan saatettu osaksi kansallista lainsäädäntöä, kuten ei myöskään Tanskassa, Ranskassa, Saksassa, Yhdistyneessä kuningaskunnassa, Irlannissa ja Luxemburgissa muissa jäsenvaltioissa se on sentään saatettu osaksi kansallista lainsäädäntöä, vaikken tunnekaan yhtään tapausta, jossa sitä olisi sovellettu);

Direktiivissä jäsenvaltiot velvoitettiin tukemaan muista jäsenvaltioista tulleiden työntekijöiden perheitä edistämällä normaaliopetuksen rinnalla tapahtuvaa äidinkielen ja sen maan kulttuurin opetusta, josta lapset ovat peräisin, yhteistoiminnassa kyseisten maiden kanssa;

Komission äskettäin esittelemä toimintaohjelma, jonka tarkoitus on edistää sekä työntekijöiden liikkuvuutta EU:n sisällä että todellisten eurooppalaisten työmarkkinoiden syntyä, asettaa jäsenvaltioiden väliseen muuttoliikkeeseen liittyvät ongelmat uuteen valoon;

Jäsenvaltiosta toiseen siirtyvien työntekijöiden perheenjäsenille annettavaa, heidän alkuperäisen kotimaansa kielen ja kulttuurin perusopetusta, jonka hyödyllisyyttä direktiivissä 77/486/ETY jo korostettiin, on nykyisessä tilanteessa tehostettava ja sen laatua parannettava entistä voimakkaammin;

Aikooko komissio ryhtyä hoitamaan jäsenvaltiosta toiseen siirtyvien työntekijöiden lasten koulutukseen liittyviä ongelmia ja kiinnittää erityistä huomiota tähän tiettyyn väestönosaan opetusta ja ammatillista koulutusta koskevissa ohjelmissaan?

Aikooko komissio nostaa uudelleen esille direktiivin 77/486/ETY säännökset ajaessaan politiikkaa, jonka avulla pyritään vähentämään työntekijöiden liikkumista EU:ssa jarruttavia esteitä?

(1) EYVL L 199, 6.8.1977, s. 32.

Viviane Redingin komission puolesta antama vastaus

(27. kesäkuuta 2002)

Komissio myöntää arvoisan parlamentin jäsenen esille tuoman ongelman, joka liittyy siirtotyöläisten lapsille vastaanottavissa maissa annettavaan äidinkielen opetukseen, etenkin nyt, kun työvoiman ammatillisen ja maantieteellisen liikkumisen edistäminen on keskeisellä sijalla yhteisön politiikassa.

Parlamentin jäsenen mainitseman direktiivin 77/486/ETY 3 artiklassa säädetään, että jäsenvaltioiden on kansallisten olojensa ja oikeusjärjestelmiensä mukaisesti ja yhteistoiminnassa niiden valtioiden kanssa, joista lapset ovat peräisin, toteutettava aiheelliset toimenpiteet edistääkseen normaaliopetuksen rinnalla lasten äidinkielen ja sen maan kulttuurin opetusta, josta he ovat peräisin. Kyseinen artikla ei ole erityisen velvoittava, mikä on samoilla linjoilla kuin perustamissopimuksen 149 artikla, jossa määrätään, että yhteisö myötävaikuttaa korkealaatuisen koulutuksen kehittämiseen rohkaisemalla jäsenvaltioiden välistä yhteistyötä () pitäen täysin arvossa jäsenvaltioiden vastuuta opetuksen sisällöstä ja koulutusjärjestelmän järjestämisestä.

Komissio edistää 3 artiklan täytäntöönpanoa tekemällä yhteistyötä, jossa kartoitetaan puutteet ja tuetaan edistystä asettamalla tiettyjä asioita ensisijalle Sokrates-ohjelmassa. Tällä tavoin noudatetaan komission pitkän aikavälin sitoumusta tukea siirtotyöläisten lasten koulutuksen parantamista. Pyrkimyksiä itse asiassa vahvistetaan Sokrates-ohjelman nykyisessä toisessa vaiheessa (20002006), jossa kyseinen kohderyhmä on keskeinen tuensaaja kaikissa toimissa.

Hiljattain annetussa koulutusjärjestelmien konkreettisia tulevaisuuden tavoitteita koskevassa komission selvityksessä(1) mainitaan erikseen pyrkimys kehittää yhteiskuntaa varsinkin vähentämällä yksilöiden ja ryhmien välisiä eroavaisuuksia ja epäoikeudenmukaisuutta. Lisäksi selvityksessä todetaan, että kieltenoppiminen koulutuksen osana on tärkeää yksilön sivistyksen kannalta mutta myös liikkuvuuden ja Euroopan kilpailukyvyn edistämiseksi.

Näin ollen komissio myöntää täysin siirtotyöläisten lasten opetukseen liittyvät ongelmat ja pyrkii yhteistyössä jäsenvaltioiden kanssa aktiivisesti ratkaisemaan niitä. Komissio ei kuitenkaan suunnittele kyseisen direktiivin tarkistamista.

(1) 14. helmikuuta 2002 annettujen neuvoston päätelmien liite, EYVL C 58, 5.3.2002.